Бахъсэндэсхэр яIэщIокI
КъБР-м футболымкIэ и щIымахуэ чемпионатым и зи чэзу джэгугъуэм бжьыпэр и закъуэу иригъэубыдащ «Автозапчасть»-м. Бахъсэндэсхэм Iэзэу къагъэсэбэпащ иджыри къэс пашэныгъэр къадэзыгуэша «Спартак-Нал- шык-д»-р мы зэхьэзэхуэм япэу къызэрыщыхагъэщIар.
Щэбэтым зэхэта зэIущIэхэм нэхъ къахэбелджылыкIащ «Автозапчасть»-мрэ «Керт»-мрэ я зэпэщIэтыныгъэр. Сыт щыгъуи гуащIэу екIуэкI абыхэм я зэныкъуэкъуныгъэм ерагъкIэ бахъсэндэсхэр щытекIуащ, я хьэрхуэрэгъу къэхъундэсхэм зы топкIэ нэхъыбэ худагъэкIри.
КъыкIэлъыкIуэ махуэм наIуэ хъуащ «Автозапчасть»-м бжьыпэр и закъуэу къызэрыхуэнар. Апхуэдэу къэхъуащ, иджыри къэс зыри зыпэмылъэща «Спартак-Налшык-д»-м Къэбэрдей-Балъкъэр къэрал университетым и студентхэр къефIэкIри.
Иужь зэIущIэхэм зэ- кIэлъхьэужьу плIэ къыщыхагъащIэу турнир таблицэм хэпщIыкIыу къыщекIуэтэха «ХьэтIохъущыкъуейр» щытыкIэ гугъум къибэкъукI хуэдэщ. ИкIэм-икIэжым абы и насып къикIащ икIи къыкIэрыхухэм яхэт Къэбэрдей-Балъкъэр мэкъумэш къэрал университетым и командэм текIуэну хузэфIэкIащ.
Зы очко закъуи зэрамыIэщ «Спартак-Налшы- кым» и ныбжьыщIэхэм. Аргуэрыжьти, ахэр бжыгъэшхуэкIэ къыхагъэщIащ.
Гъуащхьауэхэм я зэпеуэм бжьыпэр щиIыгъщ и хьэрхуэрэгъухэм топи 8 яхудэзыгъэкIа Сэрмакъ и «Союз»-м и пашэ Тамаев Алан. Абы зы- мащIэкIэ къыкIэроху, и зыгъэпсэхугъуэ зэманым нэхъапэм зыхэта Бахъсэн «Автозапчасть»-м и щIыхьыр зыхъумэу, етIуанэ дивизионым и «Ипщэ» гупым щыджэгу Краснодар и «Урожай»-м иджы зыгъэзэжа Къалмыкъ Амур.
АдэкIэ фыщыдгъэгъуэзэнщ Къэбэрдей-Балъ- къэрым футболымкIэ и щIымахуэ чемпионатым щэбэтымрэ тхьэмахуэмрэ щызэхэта зи чэзу джэгугъуэм къарикIуа бжыгъэхэм: «Альянс» (Шэджэм) — «Кэнжэ» (Кэнжэ) — 0:2, «Бабугент» (Бабугент) — «Малка» (Малкэ) — 2:0, «Керт» (Къэхъун) — «Автозапчасть» (Бахъсэн) — 2:3, «ХьэтIохъущыкъуей» (ХьэтIохъущыкъуей) — «КъБКъМУ» (Налшык) — 3:1, «Союз» (Сэрмакъ) — «Шагъдий» (Зеикъуэ) — 1:3, «ГорИС-179 РусГидро» (Бабугент) — «Велес» (Къэрэгъэш) — 3:2, «Спартак-д» (Налшык) — «КъБКъУ» (Налшык) — 1:2, «Спартак-Налшык-н» (Налшык) — «Мурбек» (Налшык) — 0:5.
Хьэтау Ислъам.
